
A szervetlen lila színű pigmentek története és meghatározásuk célja

Kulcsszavak: pigment; szervetlen; lila; analízis; történet
Ebben a dolgozatban összegyűjtöttem a történelem során használt legjelentősebb szervetlen lila színű pigmentekkel kapcsolatos szakirodalmakat, a rendelkezésemre álló pigmentekből az egyetem számára egy „pigment-könyvtárat” készítettem, mely a jövőben segítségül szolgálhat a hallgatók számára a műtárgyvizsgálatok során. Ezeket a pigmenteket mikroszkóposan vizsgálatam, mikrokémiai teszteket és analitikai vizsgálatokat végeztem rajtuk, hogy ezzel is bővítsem a pigment adatbázist.
Az általam gyűjtött információk által egy „pigment adatbázis” hozható létre a restaurátor hallgatók számára a szervetlen lila pigmentekből. Dolgozatom a Galambos Éva és Vihart Anna által létrehozott pigment gyűjtemény kiegészítéséül szolgál, melyben a szervetlen lila pigmentek eddig nem szerepeltek. Ebben az értekezésben olvashatnak egy adott korban használt lila pigment történetéről, előfordulásáról a műtárgyakon, érzékenységéről és azonosítási lehetőségeiről. A műtárgyvizsgálatok során nagy szerepet kap a művész által használt pigmentek megismerése. Abban az esetben, ha ismeretlen a készítés dátuma a pigmentek azonosítása segíthet annak megbecsülésében. Például a kobalt viola pigmenteket a 19. században kezdték használni, így, ha egy alkotáson az található az eredeti rétegben már majdnem teljesen biztosan kizárható, hogy korábban készült. A pigmentek érzékenységének ismerete abból a szempontból is fontos, hogy a restaurátor olyan anyagokat alkalmazzon a restaurálás során, melyekre a műtárgyat alkotó pigmentek nem érzékenyek. Számos pigment a környezet hatásaira elváltozik, színük átalakul, így a műtárgyon ezzel a módosult formájával is találkozhatunk. Ebben az esetben sokszor kihívást jelenthet a használt anyag azonosítása. Értekezésemben azon módokat írtam le, melyekkel hatékonyan határozható meg az adott pigment (optikai, kémiai analitikai, műszeres analitikai), így a jövőben ez segítségül szolgálhat azok számára, akikben kérdés merül fel egy műtárgyon található lila színű pigment meghatározásával, történetével, összetételével kapcsolatban. A leírás mellett számos mikroszkópos felvételt (szemcse minták és keresztmetszet-csiszolatok), mikrokémiai tesztet és műszeres analitikai, elemanalitikai vizsgálatot végeztem, hogy vizsgálataim eredményei később összevethetők legyenek a műtárgyakból vett festékmintákkal. Röviden kitérek a kereskedelemben kapható lila színű pigmentek összetételére, a Colour Index jelölésekre ezzel segítve a tudatos, tájékozott festék és pigmentvásárlást.



